ΔΕΛΤΙΟ ΤΥΠΟΥ – ΑΝΑΚΟΙΝΩΣΗ ΤΟΥ Δ.Σ. 

του Σωματείου Μισθωτών Εκπαιδευτικών Θεσσαλονίκης

Στα μέσα του Φεβρουάριου 2010 κοινοποιήσαμε προς τις ανάλογες εργοδοτικές οργανώσεις, σχέδιο-πρόταση για την υπογραφή μιας τοπικής Συλλογικής Σύμβασης Εργασίας (ΣΣΕ) ενιαίας για τους εκπαιδευτικούς που εργάζονται σε φροντιστήρια Μέσης Εκπαίδευσης και σε φροντιστήρια ή κέντρα Ξένων Γλωσσών, στον νομό Θεσσαλονίκης.

Με αυτή τη σύμβαση, μεταξύ άλλων, διεκδικούμε:

1) 1.400 ευρώ κατώτατο βασικό μισθό, μικτά, για τους κατόχους πτυχίου ΑΕΙ.

2) Πλήρη απασχόληση με 18 ώρες εβδομαδιαία διδασκαλία.

3) Ενιαίες αργίες, διακοπές, επιδόματα και άλλα δικαιώματα.

4) Αναγνώριση της προϋπηρεσίας μας σε δημόσιο ή ιδιωτικό τομέα, από όλους τους εργοδότες.

5) Περιορισμό, μέχρι την ολοκληρωτική κατάργηση, των συμβάσεων μερικής απασχόλησης, με την καθιέρωση αντικινήτρων, π.χ. μεγαλύτερη αποζημίωση για τη μερική απασχόληση.

6) Πλήρη και σταθερή εργασία, με τη μετατροπή δύο συνεχόμενων συμβάσεων ορισμένου χρόνου πλήρους απασχόλησης, με τη δεύτερη ανανέωσή τους, σε συμβάσεις αορίστου χρόνου.

ΔΙΕΚΔΙΚΟΥΜΕ ΤΑ ΠΑΡΑΠΑΝΩ ΓΙΑΤΙ ΔΕ ΠΑΕΙ ΑΛΛΟ

Αρνούμαστε το δόγμα: «κρίση= οικονομία= κέρδη επιχειρήσεων= περιορισμός δικαιωμάτων εργαζομένων= διέξοδος».

Αρνούμαστε τις λογικές του κατακερματισμού, της διαίρεσης, του συντεχνιασμού, του ατομισμού και της παθητικότητας.

ΑΥΤΕΣ ΟΙ ΛΟΓΙΚΕΣ ΚΥΡΙΑΡΧΗΣΑΝ, ΔΟΚΙΜΑΣΤΗΚΑΝ, ΑΠΕΤΥΧΑΝ.

Παλεύουμε και διεκδικούμε τα στοιχειώδη, τα αυτονόητα, για να ζούμε και να εργαζόμαστε ως άνθρωποι, για να μπορούμε να εκπαιδεύουμε τη νέα γενιά.

Σ’ αυτή την προσπάθειά μας, οι εργοδότες αρχικά ζήτησαν ολιγοήμερη αναβολή των διαπραγματεύσεων για να ετοιμαστούν για τις διαπραγματεύσεις και στη συνέχεια αμφισβήτησαν την ικανότητα του Σωματείου να υπογράψει την σύμβαση, δηλαδή προσπαθούν να παρακωλύσουν τη διαδικασία με διάφορα ανυπόστατα επιχειρήματα και με τεχνάσματα. 

Δικιά μας απάντηση πρέπει να είναι η ενότητα όλων των συναδέλφων-ισσών και των εργαζομένων. Γι’ αυτόν τον λόγο ζητάμε τη συμπαράσταση και την υποστήριξη  όλων των εργαζομένων, των σωματείων και του Εργατικού Κέντρου Θεσσαλονίκης στον αγώνα μας.

Συναδέλφισσες και συνάδελφοι, στηρίξτε και στηριχτείτε στο ΣΜΕΘ. Το ενιαίο, κοινό σωματείο για όλους τους εκπαιδευτικούς-εκπαιδευτές του ιδιωτικού τομέα, εκτός των ιδιωτικών σχολείων.

Η ΔΥΝΑΜΗ ΜΑΣ ΒΡΙΣΚΕΤΑΙ ΣΤΗΝ ΕΝΟΤΗΤΑ ΜΑΣ

Εγγραφείτε τώρα στο Σωματείο Μισθωτών Εκπαιδευτικών Θεσσαλονίκης


Σωματείο Μισθωτών Εκπαιδευτικών Θεσσαλονίκης

Εργαζόμενων εκπαιδευτικών/εκπαιδευτών-τριων σε:

· φροντιστήρια κάθε είδους (Μ.Ε., Ξ.Γ., ΑΣΕΠ, κ.λπ.)

· ιδιωτικά ΙΕΚ, ΚΕΚ, ΚΕΣ, ΕΕΣ

· ιδιωτικές και δημοτικών επιχειρήσεων σχολές χορού, μουσικής, γυμναστήρια, ωδεία

· ιδιωτικούς και δημοτικών επιχειρήσεων παιδικούς και βρεφονηπιακούς σταθμούς.

: Αριστοτέλους 32, 4ος όροφος,1ο γραφείο, στο ΕΚΘ

Εγγραφές-ενημερώσεις: Δευτέρα-Τετάρτη-Παρασκευή,10-12 πμ.

:     2310-265 730      ,    e-mail:  somiekth@gmail.com     ,   ιστοσελίδα:   www.smeth.gr


Για το Δ.Σ.

Ο πρόεδρος







Ο γραμματέας

ΚΥΡΙΑΚΗ 14 ΜΑΡΤΗ 2010, 12μ., στο Εργατικό Κέντρο Θεσσαλονίκης:


Γενική Συνέλευση του Σωματείου για: 1) τις εξελίξεις σε σχέση με τη ΣΣΕ, 2) τις εξελίξεις σε σχέση με το «Πρόγραμμα Σταθερότητας και Ανάπτυξης» και τα νέα μέτρα της κυβέρνησης








